Kuffa, Štefan, poslanec NR SR (2013-03-15):
Vážený pán predseda, vážený pán minister, spravodajca, milé kolegyne, kolegovia, dovoľte mi niekoľko slov k navrhovanému zákonu. V úvode chcem spomenúť, kolega Dodo Hlina tuná nie je, ale spomínal tuná Mojžišove tabule, tie nie sú hlinené. To sa neodvádza z vlastného mena, ale sú kamenné tie tabule, kedy dostal Mojžiš na hore Sinaj tieto dve kamenné tabule. To je Desatoro Božích prikázaní, to len k tomu. Ja by som to veľmi neprirovnával k Trestnému zákonu, lebo v Desatore je naozaj zhrnuté všetko. Pán minister, vy ste ministrom spravodlivosti, čo myslíte, ak by sa Desatoro Božích prikázaní tak naozaj skutočne dodržiavalo v praxi, trebalo by nám takéto zákony tuná? (Reakcia ministra.) Spoločnosť by vyzerala ináč. Ďakujem pekne. Áno, vyzerala by ináč. A to je len desať príkazov. Zoberme si, koľko my máme zákonov, ústav a kdečo všetko a aká to je spleť. Veľakrát sa v tom až nevyznáme. Odpusťte mi, možno budem mať zase taký trošku iný názor. V úvode hneď musím povedať, že drogy sú zlé, nie sú dobré a hlavne tie dôsledky, ktoré sú ako z toho, hoci samotní užívatelia drog a tí, ktorý ich užívajú, podčiarkujem, užívatelia, tí, ktorí majú skúsenosť s drogami, hovoria, že drogy nie sú zlé. Áno, vyvolávajú tie emócie a pocity, kde sú tí ľudia ako šťastní. Ale čo je najväčšou tragédiou? Tie dôsledky a závislosti z užívania drog, tie sú priam katastrofálne. To sú nešťastní mnohí ľudia a takisto aj rodiny. Byť závislým na čomkoľvek, kolegovia, na čomkoľvek, mládež tuná neni, ale sú tam nejakí mladí ľudia hore, hej, byť závislým na čomkoľvek je tou najväčšou tragédiou. Aby som nebol chápaný zase zle, tak chcem aj povedať toľko, že so špinavou vodou, alebo vanička, v ktorej umyjem to dieťa, aby som nevylial aj dieťa, aj špinavú vodu. Dieťa zachytím a špinavú vodu vylejem, a to je ten podstatný rozdiel. Ak je ktosi závislý, hej, to je veľmi, veľmi ťažká vec a jednoducho veľakrát tí ľudia aj chcú skutočne tú zmenu, ale nevládzu, hej, že síce duch je ochotný, ale telo nevládze, hej. Teda to naše telo stále víťazí nad týmto. A naozaj, možno pán kolega nebude teraz so mnou súhlasiť, ale sú drogy také návykové, že po jednom užívaní, tvrdil to pred chvíľou, že je to mýtus, tak ja to tiež som len tak počul aj z dostupnej literatúry, čiže tam píšu mýty alebo ako, tak sa stávaš závislý. Možnože ja vo svojom veku neviem, či by som sa stal, alebo nestal, ale u mladého organizmu viem si to predstaviť, že je to 15-, 16-, 18-ročný mladý človek, hej, a stáva sa veľmi rýchle závislý a naozaj to môže byť po aplikácii len jednej jedinej. A navyše ešte každý ľudský organizmus je iný, jedinečný, každý človek je jedinečný a je neopakovateľný, rovnako aj organizmus náš, jeden možnože znesie alebo sa stáva návykový po troch, možno piatich dávkach, ale sú takí ľudia, ktorí po prvej dávke, a viem si to predstaviť. Ja si dovolím tuná prečítať to z dôvodovej správy, aby som to neskomolil, lebo keď som to tuná tak aj počúval, tak sa mi to zdalo, že niekedy asi neviem, ja to aj vysvetlím, ako aj to chápem, no potom nevieme sa dopracovať v podstate k tomu poznaniu tej pravdy. Okrem iného v dôvodovej správe je napísané: „Návrhom súčasne dochádza k zníženiu dolnej hranice trestnej sadzby pri drogových trestných činoch s cieľom umožniť súdu ukladať podmienečný odklad výkonu trestu odňatia slobody s probačným dohľadom namiesto nepodmienečného trestu odňatia slobody u páchateľov, ktorí nie sú dílermi drog, ale výhradne ich užívateľmi.“ Podčiarkujem, ktorí nie sú dílermi drog, ale užívateľmi. Ja to teda chápem, pán minister, že sa to dotýka samotných užívateľov. Áno, vznikla tu polemika o tom, že v podstate kto je teda užívateľ a kto je tým dílerom. Myslím si, neviem, či je to možné, ale určite je to možné, však máme odborníkov, možno, pán minister, sa zamerať na to, že, a presne to definovať, hej, možno ešte presnejšie to určiť, možno ako, pán minister, ako predtým, keď to spomínal pán Lipšic, že čo je to vlastne ešte užívateľ drog a čo je to díler drog. Dílerov drog sa nebudem zastávať vôbec, pretože sú to obyčajne ľudia, ktorí nie sú užívateľmi, sú len dílermi, ktorí len sprostredkúvajú a predávajú a je to, je to sprostý biznis, prepáčte za výraz, je to sprostý biznis na nešťastí druhých ľudí. Mnohých ľudí dostávajú do nešťastia, mnohé rodiny dostávajú do nešťastia. Pre nich možno aj 20 rokov by som dal, pán minister, hej. Ale byť drogovo závislý a byť závislý na čomkoľvek, a to je to dieťa, ktoré ja okúpem v tej vaničke, aby som ho ja nevylial s tou špinavou vodou, tak už byť drogovo závislý, samozrejme, tá prevencia je veľmi dôležitá, tá je najdôležitejšia zo všetkého, ale tá musí predovšetkým začínať v rodinách. A to nie sú len tie zákony a represná zložka, ktorá tuná bude, a ja som to už aj tak aj spomínal, čím tvrdší zákon, čím väčšia tá represia, tak ten očakávaný výsledok, že teda tá spoločnosť bude sa správať, spravodlivejšie a lepšia bude. Naopak, neni to tak. Neni to. A veľakrát je to čím vyšší trest, tak, naopak, tá kriminalita veľakrát aj stúpa. Sú to také paradoxy, ale životná skúsenosť to hovorí, máme to overené aj v dejinách ako ľudstva, že to tak naozaj je. Ja napríklad chcem oceniť aj túto snahu, aj to, že pán minister otvára Trestný zákon, a ja v podstate s tou probačnou, probačným dohľadom súhlasím. Nehovorím to len čisto teoreticky, ale aj prakticky. Môj brat Maroš má takýchto u seba chovancov, chlapcov, ktorí boli drogovo závislí, hej, a sú teraz uňho a sám som aj ja mal možnosť, aj stále mám aktuálne možnosť s týmito ľuďmi sa stretávať aj rozprávať, akým peklom prechádzali. Myslím si, že človek, ktorý padne a stane sa užívateľom a závislým na drogách, a ja verím, že pán minister má tento úmysel, aby sme im dali šancu. A tá šanca, to je tá, že naozaj to probačné obdobie, myslím, že 3 roky by teda bolo, hej, že môže dostať podmienku na 3 roky, a teda ty máš právo sa vo svojom živote potknúť, pomýliť sa, hej, a stať sa tým narkomanom. Ja nehovorím, že je to dobré, je to tvoj poklesok alebo možno tvoja slabosť, ale si sa potkol vo svojom živote. Myslím si, že aj systém, spoločenský systém, aby dával šancu na opravu. A tá šanca na opravu je práve tá, že dostaneš podmienku pod dohľadom a máš možnosť v pôstnej dobe, to poviem, máš možnosť činiť aj pokánie. A ja verím, že je aj táto cesta, hej, a naozaj nejak striasť sa toho zlozvyku užívania drog. Aj keď výsledky a štúdie a psychiatri, psychológovia a lekári, rovnako jak alkohol a alkoholizmus, rovnako aj narkomani a drogy, sú to závislosti, ktoré sú liečiteľné, ale predstavte si, kolegovia, nie sú vyliečiteľné. A máme tuná pána doktora, neviem, či sú tu ešte nejakí lekári, á, sú, sú, no. No áno, liečiteľné sú, ale nedajú sa vyliečiť, nedajú sa vyliečiť. Ale dodávam, nad alkoholom dá sa zvíťaziť, ale aj nad drogou dá sa zvíťaziť, a to je tá prevencia a to je tá výchova a to je to vedenie. To nie je veľakrát, áno, byť doživotným abstinentom, to je tvoja cesta. To je tvoja cesta: byť doživotným abstinentom. Inej cesty nemáš strednej, že budeš len piť, ak si bol závislý na alkohole, že budeš len trošku piť. No nebudeš trošku piť, hej. A ak by sme vedeli vyliečiť z alkoholu, no tak aj Predná Hora by mala výsledky. Ale to by nemohli byť tam ľudia, ktorí idú na Prednú Horu trikrát a stále prídu naspäť a znova upadnú do toho. V Žakovciach bol tam rekordman taký, ktorý bol 13-krát na protialkoholickom liečení. No a keď už sme u toho a možno, ja som to, prepáčte, pán predseda, keď trošku málinko sa vrátim k predchádzajúcemu zákonu, a to bol možno, tie, tie pokuty za fajčenie a podobne, tak súvisí to s touto témou, hej, lebo tiež je to ako závislosť. A ak už by sme mali niekoho trestať, ak si nepolepšiteľný a správaš sa nezodpovedne aj ku svojmu zdraviu, no tak tvojím postihom bude tvoja priama participácia na liečbe. Zaplatíš si, hej. Predáš dom, predáš auto, aby si mohol platiť liečbu, hej, keď si sa stal, ja neviem, alkoholikom. No len taký alkoholik obyčajne nemá nič a veľakrát aj takýto narkoman, hej, títo ľudia sa správajú nezodpovedne tak, že prepije svoju vlastnú rodinu, svoju manželku, majetok, deti, všetko, hej. Takže to je väčší problém, ale viem si to predstaviť. Rovnako aj pri fajčiarovi, ktorý by, trebárs nevie sa vpratať do kože a teda fajčí a takto, no tak máš rakovinu pľúc, no tak budeš prispievať pri liečbe, pri tej rakovine pľúc, lebo tie chemoterapie, samozrejme, nie sú lacnou záležitosťou. Ale nedávať zase takto pokuty, že kdesi ktosi si zafajčí, ani nevie poriadne, že porušuje ten zákon, a je tá pokuta vo výške jeho mesačnej mzdy, tak s tým nemôžem súhlasiť. K tomu boju proti sexuálnemu zneužívaniu a sexuálnemu vykorisťovaniu detí a detskej pornografie. Aj túto snahu ako oceňujem, pretože skutočne pri tých sexuálnych deviáciách, ktoré dnešná doba prináša, tak sú tu už hrozné absurdity, aj keď chcem povedať, že pri pedofílii a sexuálnom zneužívaní obeťou sa stáva nielen dieťa, ale aj samotný ten páchateľ. Obidvaja sú obeťami, pretože ten nevie udržať tie svoje vášne a proste takto, hej. Čo je veľkou tragédiou, hej, aj pre jedných, aj pre druhých, ale, samozrejme, dieťa je to, ktoré nie je schopné sa brániť. Nie je schopné sa brániť. A veľakrát takéto sexuálne zneužívanie je, práve sa pácha to sexuálne zneužívanie na deťoch vo vlastných rodinách. Veľakrát to nevie zvládnuť tá samotná rodina. Určite áno, spoločnosť má byť tým, ktorá má pomáhať v týchto skutočnostiach. Tak ja len na záver by som chcel toľko snáď dodať, že ja si viem predstaviť návrh, predkladaný návrh zákona a chcem aj doceniť aj toto úsilie a snahu, aj keď to možno tak posmešne tu bolo ako povedané, ale aj ja mám taký pocit, akoby naše väznice na Slovensku boli preplnené. Nerobme to, lebo to nie je len ten trest a väznica a za každý tvoj prešľap a priestupok a zavrieť každého len do basy. Veď naozaj potom, aby sme potom v každom meste mali väznicu a trestali týchto ľudí. Táto skutočnosť, ktorá je tuná, ten úmysel, samozrejme, ľudia sú zodpovední a sú aj nezodpovední, ale väčšina ľudí, chvalabohu, je zodpovedných a rovnako aj sudcov, ako tuná kolegovia spomínali. Áno, život prináša všeličo, môže to byť aj sudca taký, ktorý, ktorý možno zneužije túto situáciu, ale vo väčšine prípadov a v drvivej väčšine prípadov ja verím, že to bude naozaj ako prospešné a, samozrejme, aj tí sudcovia zo samotnej praxe a veľakrát aj zo životnej skúsenosti stretávajú sa s týmito prípadmi, tak myslím si, že to bude veľmi dobrá vec, aby naozaj mohli títo mladí ľudia, lebo väčšinou sa to dotýka mladých ľudí, aby naozaj dostali podmienku a mali tú šancu, aby mohli to, čo vo svojom živote pokazili, aby to mohli napraviť. Ďakujem pekne.